להלן החלטה, בהמשך לדיון ביום 8.12.16.
1. בהחלטה מיום 23.8.16 בגדר בקשה 26 ניתנו על ידי בית המשפט הוראות להמשך ניהול ההליך, לאחר דחיית בקשות הנתבעים לסילוק על הסף. בגדר כך, נקבע בסעיף 15 להחלטה, כי על הצדדים לקיים הדדית, הליכים מקדמיים מכל סוג עד ליום 1.11.16. בהקשר זה ניתנו בגדר סעיף זה להחלטה מספר הנחיות, תוך קביעה כי במידה ותוותרנה מחלוקות בין הצדדים בעניין קיום ההליכים המקדמיים, ניתן להגיש בקשת ביניים לתיק עד ליום 10.11.16.
2. הבקשות הטעונות החלטה כעת, הינן בקשות תובע בהקשר להליכים המקדמיים, האחת עוסקת בדרישת התובע מהנתבע 3 להוסיף ולהשיב לשאלון והשניה עוסקת בדרישת התובע בעניין גילוי מסמכים.
3. כאמור לעיל, בעניין זה בית המשפט הורה על קיום הדדי של הליכים מקדמיים לרבות גילוי מסמכים. התובע והנתבעים 1-2 לא עמדו בחובה זו ולא החליפו תצהירי גילוי מסמכים. התובע אף לא מסר תצהיר גילוי מסמכים לנתבע 3. הנתבע 3 מסר תצהיר גילוי מסמכים לתובע, אך התובע סבר כי אינו מספק. פירוט טענות הצדדים בעניינים אלו מצוי בבקשה ובסבב התגובות מטעם בעלי הדין.
4. איני סבורה כי תצהיר גילוי המסמכים מטעם הנתבע 3 ערוך שלא כדין. אף איני סבורה, כי הוכח לפני, כי בידיו של הנתבע 3 מסמכים נוספים מעבר לאלו אשר נזכרו בתצהיר גילוי המסמכים מטעמו והנטל בעניין זה מוטל על המבקש. הנתבע 3 הבהיר בסעיף 1 לתגובתו כי מעבר לסעיפים שצורפו לתצהיר הגילוי אין ברשותו כיום מסמכים נוספים הקשורים לעסקה נשוא התביעה. הנתבע 3 הבהיר, כי נוכח חלוף הזמן הוא אינו זוכר במדויק האם היו בידיו בעבר מסמכים נוספים כלשהם והאם יצאו מרשותו בשלב כלשהו. הסברו זה של הנתבע 3 מקובל עלי, אין בבקשת התובע בעניין זה משום טיעון או עובדות הגורמים לי לסבור אחרת, לרבות בעניין טיוטות ההסכם הנזכרות בבקשה. לא די בעצם העובדה, שקיים אזכור של טיוטות הסכם בבקשת הרשות להתגונן, כדי ללמד בהכרח על הימצאותן של טיוטות כאמור בידי הנתבע 3 כיום. יש לזכור, כי מדובר בעסקה אשר חלפו שנים רבות מאז נכרתה בחודש 3/08. משכך, איני מוצאת לנכון ליתן צו כלשהו כנגד הנתבע 3 בעניין הליך גילוי המסמכים.
5. באשר למחלוקת בין התובע לנתבעים 1-2 בעניין גילוי המסמכים, כאמור לעיל הן התובע והן הנתבעים 1-2 טרם מסרו זה לזה, ואף לא לנתבע 3, תצהירי גילוי מסמכים. בעניין זה אני מורה לשני הצדדים להגיש לתיק בית המשפט, עד ליום 1.1.17 תצהירי גילוי מסמכים כדין, ערוכים בנוסח הקבוע בתקנות סדר הדין האזרחי, תשמ"ד-1984.